Groot kommer ná meer as miljoen patrone gesteel word | Maroela Media
Groot kommer ná meer as miljoen patrone gesteel word
Luidens berigte is 'n vraghouer met meer as 1,5 miljoen patrone by die Mobeni-nywerheidspark naby Durban gebuit. (Argieffoto: pixabay)
Groot kommer bestaan nadat meer as 'n miljoen patrone glo tydens die afgelope week se onrus in KwaZulu-Natal gesteel is.
Luidens berigte is 'n vraghouer met meer as 1,5 miljoen patrone by die Mobeni-nywerheidspark naby Durban gebuit.
News24 het vroeër berig die voorval het Woensdagaand gebeur en dat die ammunisie, wat gewoonlik uit Brasilië na Kaapstad verskeep sou word, na Durban gestuur is. Dit is onduidelik waarom dit na Durban verskeep is.
Andrew Whitfield, die DA se woordvoerder oor polisie, sê daar is bewerings dat iemand die toestemming vertraag het vir die vragmotor wat die ammunisie na Gauteng moes vervoer.
"Die DA is van mening dat dit onmoontlik sou wees vir die voorval om te gebeur sonder die doelbewuste samewerking van etlike polisiebeamptes wat betrokke sou wees by die beskerming van die ammunisie. Die plunderaars sou 'n omvattende steunnetwerk moes gehad het om dit uit te voer."
Whitfield het Vrydag tydens 'n parlementêre portefeuljekomiteevergadering oor die polisie verskeie vrae oor die voorval gehad. Dit sluit in of die polisie kan bevestig dat die voorval plaasgevind en of enige van sy lede vermoedelik betrokke was.
Die DA wou ook weet watter stappe gedoen word om die ammunisie terug te kry, asook hoe dit die polisie se reaksie op die geweld in KwaZulu-Natal raak omdat dit die vlak van bedreiging weens die heersende onrus selfs verder verhoog.
"Kan dit wees dat die beweerde plundering van 1,5 miljoen patrone moontlik nie net toeval was nie, maar eerder 'n georkestreerde poging om toegang te verkry tot ammunisie om verdere aanvalle te steun?"
Whitfield sê die polisie het die voorval bevestig en sê inhegtenisnemings wat daarmee verband hou, is reeds gedoen. Die ondersoek daarna duur intussen voort.
"Die polisie het egter die geleentheid laat verbygaan om te verduidelik of enige polisiebeamptes betrokke was, as in ag geneem word dat die ammunisie glo onder die polisie se bewaking was."
Whitfield sê hy het die nasionale polisiehoof, genl. Khehla Sitole, nou direk in 'n brief oor die voorval gevra en wag op sy terugvoer.
Kyk Ramaphosa se toespraak hier
Nóg 1 en 'n half miljoen patrone "verloor" gggmmmfff eerder verkoop sou ek reken en hoekom vermy die polisie die vraag? Ek ruik 'n rot mmmmmmm
Luister gerus na Big Daddy Liberty (BDL) se analise oor die 5 fases van die hierdie onrus. Hy is in die kol. Die gepeupel en die plundery is slegs die dekking en afleiding vir die werklike rede hieragter.
Dit kan nie "blote toeval" wees nie. Wie het geweet van die bestelling, die aflewering, die vrag houer, en waarom is die vrag houer "verkeerdelik" by die "verkeerde hawe" afgelewer, of om die bestemming van die vrag te wysig????? DIT IS 'N "INSIDE JOB"!!!!
Dis so gaaf van die polisie om die kriminele van ammunisie en wapens te verskaf. Ons almal weet hoe frustrerend dit is om lisensies te verkry en/of te hernu… Uhg.